**Gondar** on kaupunki Pohjois-Etiopiassa, Tanajärven pohjoispuolella. Vuonna 2012 siellä oli arviolta 254 420 asukasta. Kaupungin pinta-ala on 292,8 km² ja asukastiheys 869 asukasta neliökilometrillä. Gondar oli Etiopian pääkaupunki 1600-luvulta vuoteen 1855.

Maantiede
---------

Debre Birhan Selassien kirkko.
Gondar sijaitsee Etiopian koillisosassa Amharan alueella harjanteella noin 2 300 metrin korkeudessa. Harjanteen ohi kulkee lopulta Tanajärveen laskevia virtoja. Gondarissa on lentokenttä ja säännöllinen lentoyhteys Lalibelaan sekä maan pääkaupunkiin Addis Abebaan, jonne matkaa kertyy maanteitse noin 700 kilometriä.

Historia
--------

Fasil Ghebbi Gondarissa.
Kaupungin perusti 1600-luvulla keisari Fasilidas. Hänen rakennuttamansa linnoitus, Fasil Ghebbi, on Unescon listaama suojelukohde. Linnan lisäksi Fasilidas rakennutti kirkkoja ja siltoja. Hänen pojanpoikansa Iyasu rakennutti myös upean palatsin ja Debre Birhan Selassien kirkon. Kirkko tunnetaan mosaiikeistaan ja seinämaalauksistaan. Sen sisäkattoa peittävät satojen enkelien kuvat. Kaupungin vanha arkkitehtuuri on saanut vaikutteita Portugalista, Aksumin palatseista ja Etelä-Arabian moskeijoilta.

Gondar oli vuodesta 1769 vuoteen 1855 Etiopian hallitsijoiden asuinpaikka, vaikka todelliset valtakeskukset sijaitsivatkin eri aikoina eri sotilasleireillä ympäri Etiopiaa. Teodoros II teki rankaisuhyökkäyksen Gonderiin vuonna 1866 sen papiston vastustettua hänen politiikkaansa. Tekle Giyorgis alkoi jälleenrakennuttaa kaupungin kirkkoja vuonna 1868. Vuonna 1887 kaupunkiin iskivät puolestaan Sudanin puolelta hyökänneet mahdistit. 44 kaupungin kirkkoa tuhoutui maan tasalle.

Italian miehitettyä Etiopian kaupunkiin rakennettiin nykyaikaisia teitä ja rakennuksia. Gondarin taistelu vuonna 1941 oli puolestaan yksi toisen maailmansodan ratkaisutaisteluista Itä-Afrikassa ja johti osaltaan italialaisten tappioon ja Etiopian vapautukseen. Vuonna 1953 Maailman terveysjärjestö avasi Gondarissa maan ensimmäisen kansanterveydellisen collegen.

Väestö
------

Ruokaa torille kantava paikallinen.
Vuoden 2007 väestönlaskennan mukaan Gondarin *woredan* eli piirikunnan asukasluku oli 191 394. Gondarin asukkaat ovat pääosin kristittyjä ja kaupunki on tärkeä Etiopian ortodoksisen kirkon keskus. Asukkaisiin lukeutuu myös muslimivähemmistö.

Koulutus
--------

Gondarin yliopisto on perustettu 2004. Se jatkaa 1950-luvulta asti toimineen lääketieteellisen oppilaitoksen perinnettä. Kaupungissa on myös nykyiaikainen sairaala, jossa koulutetaan henkilökuntaa maaseudun terveyskeskuksille.

Lähteet
-------

1. ↑  Central Statistical Agency - Ethiopia: National Statistics-Abstract (2003-2012) *Population, Table B.3*.  2013. Viitattu 25.2.2015. (amharaksi), (englanniksi)
2. ↑  Real Ethiopia (Arkistoitu – Internet Archive)
3. 1 2 3 4  Gonder Encyclopaedia Britannica. Viitattu 29.7.2021. (englanniksi)
4. ↑  Ethiopian Airlines: Domestic Route Network *Lentoyhtiön web-sivut*.  2015. Viitattu 25.2.2015. (englanniksi)
5. ↑  Fasil Ghebbi, Gondar Region *World Heritage Centre*. Unesco. Viitattu 29.7.2021. (englanniksi)
6. ↑  Ethiopiatravel (Arkistoitu – Internet Archive)
7. ↑  Debre Birhan Selassie Church, Gondar (englanniksi) (myös valokuvia)
8. 1 2  Chris Prouty ja Eugene Rosenfeld: *Historical dictionary of Ethiopia*, s. 82. The Scarecrow Press, 1981. ISBN 0-8108-1448-X. (englanniksi)
9. ↑  Population and Housing Census 2007 – Amhara Statistical (pdf) (s. 7) Central Statistics Agency. Viitattu 29.7.2021. (englanniksi)
10. ↑  About the University[vanhentunut linkki] Gondar University

Aiheesta muualla
----------------

* Kuvia tai muita tiedostoja aiheesta **Gondar** Wikimedia Commonsissa